Fire dage. Så kort tid nåede de 950 elever på et af Aalborgs største gymnasier, Aalborg Katedralskole, at modtage undervisning, inden de atter må sendes hjem på grund af et for højt smittetryk. For mange smittede i Budolfi Sogn, som gymnasiet hører ind under, har sendt samtlige elever i sognets skoler og uddannelsesinstitutioner hjem. Og det frustrerer rektor på Aalborg Katedralskole, Christian Nielsen Warming, at alle aktiviteter nu er lukket - dog ikke eksaminer og prøver. - Det gør jo, at 1. og 2.’erne mister noget af den undervisning, vi har planlagt til dem. De har været sendt hjem og er først kommet ind igen tirsdag. Vi har jo planlagt ting for dem, så de kunne indhente undervisnigen - især hvis de skal til eksamen i praktiske fag. Men det har vi så måtte aflyse igen, siger han. VIDEO: Se hele interviewet med rektor Christian Nielsen Warming: 95 procent af eleverne på Aalborg Katedralskole bor i andre sogne end Budolfi Sogn. Ifølge rektoren er også kun ganske få elever smittet på selve skolen. Resten har fået coronavirusset fra Jomfru Ane Gade. - Når vi laver smitteopsporing kan vi se, at de nærmest hver gang har været en tur i Jomfru Ane Gade, der jo ligger centralt i vores sogn. Det er derfra, smitten breder sig (...) Vi ser ofte, at de tager en tur i 'Gaden' for at fejre, at de har afleveret en opgave. Og det er så dér, de bliver smittet, mener Christian Nielsen Warming. Derfor er han også klar i spytten med én opfordring til myndighederne: - Jeg synes, man skal prioritere kultur, undervisning og idræt over værtshuse. Værtshuse skulle lukke op før de andre ting, men vi kan se, det bliver spredt her. Så jeg håber, man kigger på reglerne om sognenedlukning igen, så kommunen kan få bemyndigelse til at sætte ind dér, hvor smitte kommer fra, siger han med en opfordring til at lukke Jomfru Ane Gade. At festerne må vige for elevernes afsluttende eksaminer, er altafgørende for rektoren: - Eleverne har været rigtig tålmodige, så det ville være godt, hvis de kunne få en ordentlig afslutning på skoleåret, siger han.
Aalborg Katedralskole har atter måtte lukke ned lige inden eksamenstiden, efter smitten i Budolfi Sogn blev for høj. Dybt frustrerende, mener rektor, der er enig med borgmesteren i, at Jomfru Ane Gade bør lukkes.